Ні прысутнасьць таямнічага цмока, ні прыглушаны гул званоў затанулай царквы не ўтрымліваюць турыстаў ад паездак на возера Нешчарда. На яго не забудаваныя грунтоўнай інфраструктурай берагі едуць перадусім аматары актыўнага адпачынку і прыхільнікі рыбалкі. Кажуць, што як пойдзеш сюды на рыбу, без улову ня вернесься. Яго могуць скласьці шчупак, лешч, судак, гусьцяра, плотка, сазан, карась, нават вугор і шмат іншай смачнай рыбы. Яшчэ кажуць, што тутэйшая юшка з дымком асабліва смачная пад фантастычныя апавяданьні шляхціча Завальні, чый легендарны фальварак месьціўся ля Нешчарды.